text: [{"text_idx": "#000000", "text": "Boluntaryo nga nagsungka sa Cadiz City PNP ang aktibo nga Philippine Marine matapos mahimo ang krimen nga pagtiro sa isa ka nurse nga nagatrabaho sa Cadiz City District hospital mga las 3:35 sang kaagahon sa isa ka bar, dalan Cabahog, Barangay Zone 2, syudad sang Cadiz."}, {"text_idx": "#000001", "text": "Suno kay Police Captain Gina Fernandez, spokesperson sang Cadiz City PNP, pareho nga yara sa impluwensiya sang makahulubog nga ilimnon ang biktima nga ginkilala sa kay John Robert Sinoy, 32 anyos kag suspetsado nga ginkilala naman kay John Emerson Dolino, 27 anyos sa diin, may yara sila sang ginlalisan nga nagresulta sa pagpangluthang."}, {"text_idx": "#000002", "text": "Dugang pa ni Fernandez, kalakip sa ginsungka ni Dolino amo ang 9mm caliber pistol nga gin usar sa krimen."}, {"text_idx": "#000003", "text": "Ginapreparar na sa karon sang otoridad ang kaso batok kay Dolino kag si Sinoy, ginpaidalom sa operasyon sa Queen of Mercy Hospital sa syudad sang Bacolod tungod wala pa nakuha ang bala nga nag igo sa nawala sini nga kilid."}]